次韵穆父送仲至使北
作者：劉攽
朝代：宋

paragraphs: 結束大使車，張旜理輕策。
八荒已信浮，萬里無直責。
由來昆弟歡，庸非一日積。
冠带引弓民，長城限疆埸。
邊人安晝眠，老不逢鬥格。
將帥剽甲兵，褒衣垂韍縌。
金繒出王府，百萬載書籍。
候館如魚鱗，相望交國客。
外門名家駒，長大儼且碩。
誦詩三百篇，豈減崔亭伯。
斯焉思無邪，群書矧探賾。
指掌幽冀州，左右皆阡陌。
皇華一何遠，區脫爲我役。
前驅弩在覢，郊候抹紅額。
天聲暢無外，不必關塞斥。
但看書同文，依然具點畫。
夷羞珍湩酪，胡舞喧匏革。
獵圍得狐兔，割鮮亦奚擇。
儒生自古貴，忠信行蠻貊。
雖令博望侯，何敢輕逢掖。